Bray-Duunn

Bray-Duunn ofte Bray-Duunen in't Frans-Vlams (Frans: Bray-Dunes, Nederlands: Brayduinen) es e gemêente in Vrankryk in't Noorderdepartement. 't Ligt in Frans-Vloandern in de Franschn Westoek. Bray-Duunn es e kustgemêente an de Nôordzêe (mêer bepoald an de Frans-Vlamsche Duunekuste) en ligt hil o de nôordwestkantn van't Blootland teegn De Schreve. Bray-Duunn es ton ôok de mêest nôordelyk geleegn gemêente van hil Vrankryk. 

Bray-Duunn grenst an de Fransche gemêentn Gyvelde en Zuudkote. Et grenst ôok an West-Vloandern, noamelyk ter ôogte van De Panne. Olangsn de strange van de Panne keun je in gin tyd in Bray-Duunn stoan, wan 't es moa twêe kilomèiters. O de zuudkantn van de gemêente lôopt et Kanoal Nieuwpôort-Duunkerke.

Geschiedenisse
Bray-Duunn es gesticht in de neegntiende êeuwe deur Alphonse Bray, ne reder uut Duunkerke. Ôorsprounkeluk wos't en gehucht van Gyvelde toutda 't in 1883 e zelfstandige gemêente wierd.

Beziensweirdigeedn
 In Bray-Duunn stoan der twêe kerkn; In't dorp zelve stoat de grôote Ouze-Lieve-Vrouwe-ter-Duun'nkerke, ipgericht deur Alphonse Bray, die achter d'n Twiddn Weireldoorloge gerestaureerd es. By de strange stoat e klêendere kerke, d'Illig Èrtkerke.
 Tusschn Bray-Duunn en De Panne ligt et nateurreservoat De Westoek ofte Le Perroquet, e schôon ongerept stik duungebied van 565 ectoarn grôo.
 Der zyn ôok teffrente oovrbluufsels uut de Twidde Weireldoorloge, surtout bunkers ip't Fransche gedêelte van de strange nie verre van de Schreve.
 An de Schreve keun je ôok grenspoaln viend'n. In 2005 wierd e nieuwe grenspoale tusschn België en Vrankryk ing'uldigd deur burgemêester van De Panne Willy Vanheste en burgemêester van Bray-Duunn Claude Marteel. D'ôorsprounkelyke grenspoale es van 1819, van in tydde van 't Verenigd Keuninkryk der Nederlandn.

Categorie:Gemêente in arroundissement Duunkerke
Categorie:Plekke in Frans-Vloandern